Vier sterf in dubbele botsingDie ongelukstoneel. (Foto: Overvaal Stereo 96.1) Vier mense is dood in ŉ grusame ongeluk Woensdagoggend op die R721-pad tussen Kroonstad en Vredefort in die Vrystaat. Twee ambulanse en ŉ vragmotor was by die ongeluk betrokke wat omstreeks 07:00 sowat 40 km buite Kroonstad gebeur het. Kapt. Stephen Thakeng, woordvoerder van die polisie, sê ŉ private ambulans met twee insittendes was in die rigting van Kroonstad op pad toe die bestuurder beheer verloor en die ambulans omgeslaan het. Volgens Thakeng is die bestuurder en sy passasier op slag dood. Hy sê ŉ staatsambulans wat in dieselfde rigting op pad was, kon nie betyds stop nie en het teen die omgeslane ambulans gebots. Oomblikke daarna het ŉ vragmotor vanuit die aankomende baan teen die twee ambulanse gebots. Twee mense in die staatsambulans het ook gesterf. Volgens Thakeng moes die bestuurder van die staatsambulans met ŉ mediese helikopter na ŉ hospitaal geneem word. Dit is nie duidelik of nog mense in die ongeluk beseer is nie. “Die pad is tydelik gesluit terwyl nooddienste op die ongelukstoneel besig was en motoriste moes van alternatiewe roetes gebruik,” sê Thakeng. “’n Saak van strafbare manslag word ondersoek.”